তারের নিচে অবৈধ নির্মাণ, বিদ্যুৎস্পৃষ্ট হয়ে শ্রমিকের মৃত্যু

কলকাতা: বিদ্যুতের তারের নিচে অবৈধ নির্মাণ করতে গিয়ে মৃত্যুর ঘটনা ঘিরে উত্তেজনা ছড়াল হুগলির (Hooghly) খানাকুলের হায়াৎপুর গ্রামে। বুধবার দুপুরে বিদ্যুৎস্পৃষ্ট হয়ে মৃত্যু হয় এক নির্মাণশ্রমিকের। পুলিশ সূত্রে জানা গেছে, মৃত শ্রমিকের নাম নাসাউল সেখ (৩০)। তাঁর বাড়ি মুর্শিদাবাদের (Murshidabad) লালগোলায় (Lalgola)। কর্মসূত্রে দীর্ঘদিন ধরেই হায়াৎপুর এলাকায় থাকতেন তিনি।

স্থানীয় সূত্রে জানা যায়, হায়াৎপুরের বাসিন্দা নকুল মান্না নিজের দোকানের উপরে নির্মাণ কাজ করাচ্ছিলেন। বিদ্যুতের তার দোকান সংলগ্ন এলাকায় থাকা সত্ত্বেও সকল আপত্তি উড়িয়ে অবৈধ নির্মাণ চালিয়ে যাচ্ছিলেন তিনি। পঞ্চায়েতের দাবি, পলাশপাই ২ গ্রাম পঞ্চায়েত থেকে কোনও অনুমতিই নেননি নকুল মান্না।

আরও পড়ুন: SIR ফর্ম বিলির সময় সেরিব্রাল অ্যাটাক! হাসপাতালে ভর্তি BLO

এদিন নির্মাণ চলাকালীন আচমকাই বিদ্যুৎস্পৃষ্ট হয়ে গুরুতর আহত হন শ্রমিক নাসাউল। ঘটনাস্থলেই তাঁর মৃত্যু হয়। ঘটনার পর থেকেই পলাতক বাড়ির মালিক নকুল মান্না। খবর পেয়ে খানাকুল থানার ওসি সমীর মুখার্জি পুলিশ বাহিনী নিয়ে ঘটনাস্থলে পৌঁছন। মৃতদেহ উদ্ধার করে ময়নাতদন্তে পাঠানো হয়। পাশাপাশি অবৈধ নির্মাণটি সিল করে দেয় পুলিশ। মৃত্যুকে কেন্দ্র করে এলাকায় তীব্র উত্তেজনা ছড়িয়ে পড়েছে।